CELEX: 32021D0826(01)
Language: el
Date: 2021-08-04 00:00:00
Title: Αποφαση τησ Επιτροπησ της 4ης Αυγούστου 2021 σχετικά με τη σύσταση ομάδας εμπειρογνωμόνων για την παροχή τεχνικών συμβουλών στον τομέα της βιολογικής παραγωγής (EGTOP) 2021/C 343/03

26.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 343/15
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 4ης Αυγούστου 2021
         σχετικά με τη σύσταση ομάδας εμπειρογνωμόνων για την παροχή τεχνικών συμβουλών στον τομέα της βιολογικής παραγωγής (EGTOP)
         (2021/C 343/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου (1) καθορίζει τους στόχους και τις αρχές που εφαρμόζονται στη βιολογική παραγωγή και θεσπίζει βασικές απαιτήσεις όσον αφορά την παραγωγή, την επισήμανση και τον έλεγχο των βιολογικών προϊόντων.
                  
               
                     (2)
                  
                  
                     Η Επιτροπή χρειάζεται τεχνικές συμβουλές για να λάβει αποφάσεις σχετικά με την έγκριση προϊόντων, ουσιών και τεχνικών για χρήση στη βιολογική γεωργία και μεταποίηση σύμφωνα με τον κανονισμό (ΕΕ) 2018/848. Η Επιτροπή χρειάζεται επίσης τεχνικές συμβουλές όταν εξετάζει την ανάπτυξη ή τη βελτίωση άλλων κανόνων βιολογικής παραγωγής και, γενικότερα, για οποιοδήποτε άλλο τεχνικό θέμα στον τομέα της βιολογικής παραγωγής. Προς τον σκοπό αυτό, η Επιτροπή χρειάζεται να προσφύγει στην εμπειρογνωσία ειδικών στο πλαίσιο συμβουλευτικού οργάνου.
                  
               
                     (3)
                  
                  
                     Ως εκ τούτου, είναι αναγκαίο να συσταθεί ομάδα εμπειρογνωμόνων στον τομέα της βιολογικής παραγωγής και να καθοριστούν τα καθήκοντα και η δομή της, σύμφωνα με την απόφαση C(2016) 3301 final της Επιτροπής (2).
                  
               
                     (4)
                  
                  
                     Η ομάδα θα πρέπει να αποτελείται από επιστήμονες με εμπειρογνωσία στα σχετικά προϊόντα, ουσίες και τεχνικές, καθώς και από εμπειρογνώμονες με ειδίκευση σε θέματα βιολογικής παραγωγής, ικανούς να παρέχουν στην Επιτροπή υψηλού επιπέδου τεχνικές συμβουλές, με ανεξαρτησία και διαφάνεια.
                  
               
                     (5)
                  
                  
                     Με την απόφαση 2009/427/ΕΚ της Επιτροπής (3) συστάθηκε ομάδα εμπειρογνωμόνων για τους σκοπούς του κανονισμού (ΕΚ) αριθ. 834/2007 του Συμβουλίου (4). Η εν λόγω ομάδα γνωμοδότησε σχετικά με ορισμένες κατηγορίες ουσιών και προϊόντων που χρησιμοποιούνται στη βιολογική παραγωγή. Οι αποφάσεις για την έγκριση των ουσιών αυτών καθυστέρησαν επανειλημμένα λόγω της έλλειψης διαθέσιμων εμπειρογνωμόνων. Σύμφωνα με το νέο νομικό πλαίσιο του κανονισμού (ΕΕ) 2018/848, θα πρέπει να αξιολογηθούν περισσότερες κατηγορίες ουσιών, όπως οι ουσίες καθαρισμού και απολύμανσης και οι εξειδικευμένες και καινοτόμες τεχνικές και μέθοδοι στη μεταποίηση τροφίμων. Ως εκ τούτου, ο αριθμός των ζητούμενων γνωμοδοτήσεων έχει αυξηθεί σημαντικά, ενώ οι διαθέσιμοι εμπειρογνώμονες που επιθυμούν να συμμετάσχουν χωρίς αμοιβή σε ομάδα εμπειρογνωμόνων που θα επικουρεί την Επιτροπή έχουν μειωθεί.
                  
               
                     (6)
                  
                  
                     Η νέα ομάδα εμπειρογνωμόνων θα πρέπει να γνωμοδοτεί στην Επιτροπή επί τεχνικών φακέλων που αφορούν την έγκριση προϊόντων, ουσιών και τεχνικών για χρήση στη βιολογική γεωργία και μεταποίηση, καθώς και άλλους κανόνες βιολογικής παραγωγής και άλλα τεχνικά θέματα βιολογικής παραγωγής. Οι γνωμοδοτήσεις αυτές είναι ουσιώδους σημασίας για την ανάπτυξη και την παρακολούθηση της πολιτικής και της νομοθεσίας της Ένωσης σχετικά με τη βιολογική παραγωγή, ιδίως για την έκδοση εκτελεστικών πράξεων από την Επιτροπή, όπως εκείνες που αναφέρονται στο άρθρο 16 παράγραφος 3, στο άρθρο 17 παράγραφος 3 και στο άρθρο 24 παράγραφος 9 του κανονισμού (ΕΕ) 2018/848. Χωρίς την παροχή ανεξάρτητων συμβουλών από ανεξάρτητους εμπειρογνώμονες, η σχετική πολιτική της Ένωσης δεν θα μπορούσε να επιτύχει τους στόχους της. Ως εκ τούτου, τα μέλη της ομάδας θα πρέπει να λαμβάνουν ειδική αποζημίωση πέραν της καταβολής των εξόδων, ανάλογη προς τα συγκεκριμένα καθήκοντα που τους έχουν ανατεθεί και σύμφωνη με τα διεθνή πρότυπα.
                  
               
                     (7)
                  
                  
                     Το άρθρο 6 στοιχείο α) του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (5) προβλέπει τη χρηματοδότηση μέτρων που αφορούν την τεχνική και διοικητική βοήθεια.
                  
               
                     (8)
                  
                  
                     Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
                  
               
                     (9)
                  
                  
                     Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (6).
                  
               
                     (10)
                  
                  
                     Η απόφαση 2009/427/ΕΚ θα πρέπει να καταργηθεί,
                  
               ΑΠΟΦΑΣΙΖΕΙ:
         
            Άρθρο 1
            Αντικείμενο
            Συγκροτείται ομάδα εμπειρογνωμόνων για την παροχή τεχνικών συμβουλών στον τομέα της βιολογικής παραγωγής (στο εξής: ομάδα).
         
         
            Άρθρο 2
            Καθήκοντα
            Τα καθήκοντα της ομάδας είναι:
            
                        α)
                     
                     
                        να επικουρεί την Επιτροπή στην αξιολόγηση τεχνικών θεμάτων βιολογικής παραγωγής, συμπεριλαμβανομένων προϊόντων, ουσιών, μεθόδων και τεχνικών που μπορούν να χρησιμοποιηθούν στη βιολογική παραγωγή, λαμβάνοντας υπόψη τους στόχους και τις αρχές που ορίζονται στον κανονισμό (ΕΕ) 2018/848 και πρόσθετους στόχους πολιτικής όσον αφορά τη βιολογική παραγωγή·
                     
                  
                        β)
                     
                     
                        να επικουρεί την Επιτροπή στη βελτίωση των υφιστάμενων κανόνων και στη μελέτη νέων κανόνων σχετικών με τον κανονισμό (ΕΕ) 2018/848·
                     
                  
                        γ)
                     
                     
                        να ενθαρρύνει την ανταλλαγή εμπειριών και ορθών πρακτικών στον τομέα των τεχνικών ζητημάτων που σχετίζονται με τη βιολογική παραγωγή.
                     
                  
         
            Άρθρο 3
            Διαβούλευση
            
               1.   Η Επιτροπή μπορεί να ζητεί τη γνώμη της ομάδας για κάθε ζήτημα που συνδέεται με τη βιολογική παραγωγή.
            
            
               2.   Ο πρόεδρος της ομάδας μπορεί να προτρέπει την Επιτροπή να ζητεί τη γνώμη της ομάδας για συγκεκριμένο ζήτημα.
            
         
         
            Άρθρο 4
            Σύνθεση — Διορισμός των μελών
            
               1.   Η ομάδα απαρτίζεται κατ’ ανώτατο όριο από 13 μέλη.
            
            
               2.   Τα μέλη διορίζονται σε προσωπική βάση και ενεργούν ανεξάρτητα κατά την άσκηση των καθηκόντων τους και υπέρ του δημόσιου συμφέροντος.
            
            
               3.   Τα μέλη που δεν είναι πλέον σε θέση να συμβάλλουν αποτελεσματικά στις διαβουλεύσεις της ομάδας, τα οποία, κατά τη γνώμη της Γενικής Διεύθυνσης Γεωργίας και Αγροτικής Ανάπτυξης της Επιτροπής (στο εξής: ΓΔ AGRI), δεν πληρούν τις προϋποθέσεις του άρθρου 339 της Συνθήκης για τη λειτουργία της Ευρωπαϊκής Ένωσης, ή που έχουν υποβάλει την παραίτησή τους, παύουν να συμμετέχουν στην ομάδα και μπορούν να αντικατασταθούν για το υπόλοιπο της θητείας τους.
            
         
         
            Άρθρο 5
            Διαδικασία επιλογής
            
               1.   Η επιλογή των μελών της ομάδας διεξάγεται μέσω δημόσιας πρόσκλησης για υποβολή υποψηφιοτήτων, η οποία δημοσιεύεται στο μητρώο ομάδων εμπειρογνωμόνων της Επιτροπής και άλλων παρεμφερών οργάνων (στο εξής: μητρώο ομάδων εμπειρογνωμόνων). Επιπλέον, η πρόσκληση για την υποβολή υποψηφιοτήτων μπορεί να δημοσιευθεί με άλλα μέσα, όπως, μεταξύ άλλων, σε ειδικούς ιστότοπους. Στην πρόσκληση υποβολής υποψηφιοτήτων περιγράφονται με σαφήνεια τα κριτήρια επιλογής, μεταξύ των οποίων περιλαμβάνεται η απαιτούμενη εμπειρογνωσία σε σχέση με το έργο που θα επιτελεστεί. Η ελάχιστη προθεσμία για την υποβολή υποψηφιοτήτων είναι τέσσερις εβδομάδες.
            
            
               2.   Τα πρόσωπα που υποβάλλουν υποψηφιότητα για να διοριστούν ως μέλη της ομάδας γνωστοποιούν τυχόν περιστάσεις που θα μπορούσαν να οδηγήσουν σε σύγκρουση συμφερόντων. Ειδικότερα, η Επιτροπή απαιτεί από τα εν λόγω πρόσωπα να υποβάλουν δήλωση συμφερόντων (στο εξής: ΔΣ) με βάση το πρότυπο έντυπο ΔΣ για τις ομάδες εμπειρογνωμόνων (7), επισυνάπτοντας στην αίτησή τους επικαιροποιημένο βιογραφικό σημείωμα. Η υποβολή δεόντως συμπληρωμένου εντύπου ΔΣ είναι αναγκαία προκειμένου ο υποψήφιος να είναι επιλέξιμος για διορισμό ως μέλος υπό την προσωπική του ιδιότητα. Η εκτίμηση της σύγκρουσης συμφερόντων γίνεται από την Επιτροπή σύμφωνα με τους οριζόντιους κανόνες της για τις ομάδες εμπειρογνωμόνων (στο εξής: οριζόντιοι κανόνες).
            
            
               3.   Τα μέλη της ομάδας διορίζονται από τον Γενικό Διευθυντή της ΓΔ AGRI και είναι ειδικοί στους τομείς που αναφέρονται στο άρθρο 2 και στο άρθρο 3 παράγραφος 1, οι οποίοι ανταποκρίθηκαν στη δημόσια πρόσκληση υποβολής υποψηφιοτήτων.
            
            
               4.   Οι λοιποί κατάλληλοι υποψήφιοι που ανταποκρίθηκαν στη δημόσια πρόσκληση υποβολής υποψηφιοτήτων και δεν διορίζονται ως μέλη της ομάδας περιλαμβάνονται σε εφεδρικό κατάλογο. Η Επιτροπή ζητά από τους υποψηφίους τη συγκατάθεσή τους πριν συμπεριλάβει τα ονόματά τους στον εφεδρικό πίνακα.
            
            
               5.   Τα μέλη της ομάδας διορίζονται για τετραετή ανανεώσιμη θητεία, η οποία δεν μπορεί να διαρκέσει περισσότερες από τρεις συνεχείς τετραετίες. Τα μέλη ασκούν τα καθήκοντά τους έως τη λήξη της θητείας τους ή έως την αντικατάστασή τους σύμφωνα με το άρθρο 4 παράγραφος 3.
            
         
         
            Άρθρο 6
            Πρόεδρος
            Η ΓΔ AGRI διορίζει τον πρόεδρο και δύο αντιπροέδρους της ομάδας.
         
         
            Άρθρο 7
            Λειτουργία
            
               1.   Η ομάδα ενεργεί κατόπιν αιτήματος της ΓΔ AGRI.
            
            
               2.   Οι συνεδριάσεις της ομάδας διεξάγονται, καταρχήν, στα γραφεία της Επιτροπής ή εξ αποστάσεως, εφόσον το απαιτούν οι περιστάσεις. Σε συμφωνία με τη ΓΔ AGRI, η ομάδα μπορεί, με απλή πλειοψηφία των μελών της, να αποφασίσει ότι οι εργασίες στο πλαίσιο κάθε συνεδρίασης θα καταγράφονται, σύμφωνα με τους ισχύοντες κανόνες περί προστασίας δεδομένων.
            
            
               3.   Η ΓΔ AGRI παρέχει γραμματειακή υποστήριξη. Οι υπάλληλοι των άλλων υπηρεσιών της Επιτροπής, που ενδιαφέρονται για τις σχετικές εργασίες, μπορούν να συμμετέχουν στις συνεδριάσεις της ομάδας και των υποομάδων της.
            
            
               4.   Κατόπιν συμφωνίας με τη ΓΔ AGRI, η ομάδα μπορεί, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
            
            
               5.   Τα πρακτικά που τηρούνται σχετικά με τη συζήτηση κάθε σημείου της ημερήσιας διάταξης και τις γνωμοδοτήσεις της ομάδας πρέπει να είναι ουσιαστικά και πλήρη. Τα πρακτικά συντάσσονται από τη γραμματεία υπό την ευθύνη του/της προέδρου.
            
            
               6.   Η ομάδα εγκρίνει τις γνωμοδοτήσεις, τις συστάσεις ή τις εκθέσεις της με συναίνεση. Σε περίπτωση ψηφοφορίας, το αποτέλεσμα αποφασίζεται με απλή πλειοψηφία των μελών. Τα μέλη που ψήφισαν κατά έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις έγγραφο στο οποίο συνοψίζεται η αιτιολόγηση της θέσης τους.
            
         
         
            Άρθρο 8
            Υποομάδες
            
               1.   Η ΓΔ AGRI μπορεί να συγκροτεί υποομάδες για την εξέταση ειδικών ζητημάτων βάσει εντολής που καθορίζει η ίδια. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις φέρουν σε πέρας αποστολή τους.
            
            
               2.   Η ΓΔ AGRI επιλέγει τα μέλη των υποομάδων από τα μέλη της ομάδας ή από τον εφεδρικό κατάλογο που αναφέρεται στο άρθρο 5 παράγραφος 4.
            
         
         
            Άρθρο 9
            Προσκεκλημένοι εμπειρογνώμονες
            Η ΓΔ AGRI μπορεί να ζητήσει από εμπειρογνώμονες με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή των υποομάδων σε ad hoc βάση.
         
         
            Άρθρο 10
            Παρατηρητές
            
               1.   Στους οργανισμούς μπορεί να χορηγηθεί καθεστώς παρατηρητή, σύμφωνα με τους οριζόντιους κανόνες, με άμεση πρόσκληση.
            
            
               2.   Οι οργανισμοί που έχουν οριστεί παρατηρητές ορίζουν τους εκπροσώπους τους.
            
            
               3.   Ο πρόεδρος μπορεί να επιτρέψει στους εκπροσώπους των παρατηρητών να συμμετάσχουν στις συζητήσεις της ομάδας και να παράσχουν εμπειρογνωσία. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών που παρέχει η ομάδα.
            
         
         
            Άρθρο 11
            Εσωτερικός κανονισμός
            Ύστερα από πρόταση της ΓΔ AGRI και σε συμφωνία με αυτή, η ομάδα εγκρίνει τον εσωτερικό κανονισμό της με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες (8).
         
         
            Άρθρο 12
            Επαγγελματικό απόρρητο και χειρισμός διαβαθμισμένων πληροφοριών
            Τα μέλη της ομάδας και οι εκπρόσωποί τους, καθώς και οι προσκεκλημένοι εμπειρογνώμονες και οι παρατηρητές, υπόκεινται στην υποχρέωση τήρησης του επαγγελματικού απορρήτου, το οποίο, δυνάμει των Συνθηκών και των κανόνων εφαρμογής τους, εφαρμόζεται σε όλα τα μέλη των οργάνων και στο προσωπικό τους, καθώς και στους κανόνες ασφαλείας της Επιτροπής σχετικά με την προστασία των διαβαθμισμένων πληροφοριών της Ένωσης, που καθορίζονται στις αποφάσεις (ΕΕ, Ευρατόμ) 2015/443 (9) και 2015/444 (10) της Επιτροπής. Σε περίπτωση μη τήρησης των εν λόγω υποχρεώσεων, η Επιτροπή μπορεί να λάβει κάθε ενδεδειγμένο μέτρο.
         
         
            Άρθρο 13
            Διαφάνεια
            
               1.   Η ομάδα και οι υποομάδες της καταχωρίζονται στο μητρώο ομάδων εμπειρογνωμόνων.
            
            
               2.   Όσον αφορά τη σύνθεση της ομάδας και των υποομάδων της, τα ακόλουθα στοιχεία δημοσιεύονται στο μητρώο ομάδων εμπειρογνωμόνων:
               
                           α)
                        
                        
                           το όνομα των φυσικών προσώπων που διορίζονται προσωποπαγώς·
                        
                     
                           β)
                        
                        
                           τα ονόματα των παρατηρητών.
                        
                     
            
               3.   Όλα τα σχετικά έγγραφα, συμπεριλαμβανομένων των ημερήσιων διατάξεων, των πρακτικών, των γνωμοδοτήσεων και των παρατηρήσεων των συμμετεχόντων, διατίθενται είτε στο μητρώο ομάδων εμπειρογνωμόνων είτε μέσω συνδέσμου που παραπέμπει από το μητρώο σε ειδικό ιστότοπο, όπου διατίθενται οι εν λόγω πληροφορίες. Η πρόσβαση σε ειδικούς ιστότοπους δεν υπόκειται σε διαδικασία καταχώρισης χρήστη ή σε οποιονδήποτε άλλο περιορισμό. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση και ακολουθεί η έγκαιρη δημοσίευση των πρακτικών και των γνωμοδοτήσεων. Εξαιρέσεις από τη δημοσίευση προβλέπονται μόνο όταν θεωρείται ότι η γνωστοποίηση ενός εγγράφου θα υπονόμευε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (11).
            
         
         
            Άρθρο 14
            Έξοδα συνεδριάσεων
            Τα οδοιπορικά και τα έξοδα διαμονής των μελών της ομάδας και των προσκεκλημένων εμπειρογνωμόνων λόγω της συμμετοχής τους στις συνεδριάσεις της ομάδας ή των υποομάδων καλύπτονται από την Επιτροπή σύμφωνα με τις διατάξεις που ισχύουν στο πλαίσιο της Επιτροπής, εντός των ορίων των διαθέσιμων προς τον σκοπό αυτό πιστώσεων, στο πλαίσιο της ετήσιας διαδικασίας κατανομής των πόρων.
         
         
            Άρθρο 15
            Ειδική αποζημίωση
            Τα μέλη της ομάδας και οι προσκεκλημένοι εμπειρογνώμονες δικαιούνται ειδική αποζημίωση για τις προπαρασκευαστικές εργασίες και/ή τη συμμετοχή τους στις δραστηριότητες της ομάδας και σε συναφείς συνεδριάσεις, όπως προβλέπεται στο παράρτημα.
         
         
            Άρθρο 16
            Κατάργηση
            Καταργείται η απόφαση 2009/427/ΕΚ.
            Οι παραπομπές στην καταργούμενη απόφαση νοούνται ως παραπομπές στην παρούσα απόφαση.
         
         
            Βρυξέλλες, 4 Αυγούστου 2021.
            
               
                  Για την Επιτροπή
               
               
                  JanuszWOJCIECHOWSKI
               
                  Μέλος της Επιτροπής
               
            
         
         
            (1)  Κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (ΕΕ L 150 της 14.6.2018, σ. 1).
         
            (2)  Απόφαση C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
         
            (3)  Απόφαση 2009/427/ΕΚ της Επιτροπής, της 3ης Ιουνίου 2009, σχετικά με τη σύσταση ομάδας εμπειρογνωμόνων για την παροχή τεχνικών συμβουλών στον τομέα της βιολογικής παραγωγής (ΕΕ L 139 της 5.6.2009, σ. 29).
         
            (4)  Κανονισμός (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ L 189 της 20.7.2007, σ. 1).
         
            (5)  Κανονισμός (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου της 17ης Δεκεμβρίου 2013 για τη χρηματοδότηση, διαχείριση και παρακολούθηση της Κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
         
            (6)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (7)  Βλ. άρθρο 11 των οριζόντιων κανόνων και το παράρτημα 4.
         
            (8)  Βλ. άρθρο 17 των οριζόντιων κανόνων.
         
            (9)  Απόφαση (ΕΚ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
         
            (10)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (11)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43). Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής ή οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ερευνών/ελέγχων και της διαδικασίας λήψης αποφάσεων του θεσμικού οργάνου.
      
      
         
            ΠΑΡΑΡΤΗΜΑ
            Ειδική αποζημίωση
            
               1)   
               Τα μέλη της ομάδας ή υποομάδας και οι προσκεκλημένοι εμπειρογνώμονες δικαιούνται ειδική αποζημίωση για τη συμμετοχή τους, με φυσική παρουσία ή εξ αποστάσεως, στις συνεδριάσεις της ομάδας ή της υποομάδας. Η ειδική αποζημίωση καταβάλλεται με τη μορφή ημερήσιου μοναδιαίου κόστους για κάθε πλήρη εργάσιμη ημέρα, όπως ορίζεται στον παρακάτω πίνακα. Η συνολική αποζημίωση υπολογίζεται και στρογγυλοποιείται προς τα άνω στο ποσό που αντιστοιχεί στην πλησιέστερη μισή εργάσιμη ημέρα.
               
                           Συνεδριάσεις ομάδας / Συνεδριάσεις υποομάδας
                        
                        
                           EUR ανά πλήρη ημέρα  (1)
                           
                        
                     
                           Πρόεδρος
                        
                        
                           450
                        
                     
                           Αντιπρόεδρος / Εισηγητής
                        
                        
                           450
                        
                     
                           Μέλη
                        
                        
                           300
                        
                     
                           Προσκεκλημένος εμπειρογνώμονας
                        
                        
                           300
                        
                     
            
               2)   
               
                  Τα μέλη της ομάδας ή της υποομάδας δικαιούνται ειδική αποζημίωση για τις υπηρεσίες που προσφέρουν ως εισηγητές, ως αποζημίωση για το έργο που έχουν επιτελέσει όσον αφορά δραστηριότητες όπως η προετοιμασία και η οριστικοποίηση των στοιχείων που χρησιμοποιούνται στην έκθεση της συνεδρίασης της ομάδας ή της υποομάδας εκτός της συνεδρίασης. Η ειδική αυτή αποζημίωση είναι ύψους 450 ευρώ και καταβάλλεται ως ημερήσιο μοναδιαίο κόστος για κάθε πλήρη εργάσιμη ημέρα.
               
            
            
               3)   
               
                  Τα μέλη της ομάδας ή μιας υποομάδας και οι προσκεκλημένοι εμπειρογνώμονες δικαιούνται ειδική αποζημίωση για τις υπηρεσίες που προσφέρουν ως εισηγητές για την εκπόνηση επιστημονικών εκθέσεων (περιλήψεις, έρευνες και πληροφορίες σχετικά με το ιστορικό υποθέσεων) για την προετοιμασία των συνεδριάσεων της ομάδας ή της υποομάδας, ή για τη σύνταξη της έκθεσης της συνεδρίασης της ομάδας ή της υποομάδας μετά τις συνεδριάσεις.
               
            
            
               4)   
               Ο πρόεδρος δικαιούται ειδική αποζημίωση για την επιστημονική επίβλεψη και οργάνωση των εργασιών της ομάδας εκτός των συνεδριάσεων της ομάδας.
               Κατά την υποβολή αίτησης για προπαρασκευαστικές εργασίες, οι οποίες συνίστανται ειδικότερα στη σύνταξη έκθεσης ή γνωμοδότησης της ομάδας ή της υποομάδας, σε ανάλυση προς τεκμηρίωση εκτίμησης επιπτώσεων ή σε επιστημονική επίβλεψη, η Επιτροπή θα προσδιορίζει τα προς εκτέλεση καθήκοντα καθώς και το χρονοδιάγραμμα υλοποίησής τους. Ο υπολογισμός του αριθμού των εργάσιμων ημερών εξαρτάται κυρίως από τον φόρτο εργασίας που σχετίζεται με την πολυπλοκότητα του θέματος, το χρονικό διάστημα που απαιτείται για την ολοκλήρωση των καθηκόντων λόγω του όγκου και της δυνατότητας πρόσβασης στα δεδομένα και την επιστημονική βιβλιογραφία και τις πληροφορίες που πρέπει να συλλεγούν και να υποβληθούν σε επεξεργασία. Συνεπώς, παρέκκλιση από τον ενδεικτικό αριθμό των εργάσιμων ημερών που ακολουθεί μπορεί να υπάρξει μόνον σε δεόντως αιτιολογημένες και εξαιρετικές περιπτώσεις:
               
                           Ενδεικτικός αριθμός εργάσιμων ημερών
                        
                        
                           Είδος των αιτούμενων καθηκόντων
                        
                     
                           1-10 ημέρες
                        
                        
                           Προπαρασκευαστικές εργασίες (επιστημονικές εκθέσεις, έρευνα, αναλύσεις για την τεκμηρίωση της εκτίμησης επιπτώσεων)
                        
                     
                           4-6 ημέρες
                        
                        
                           Έκθεση μετά τη συνεδρίαση της ομάδας ή της υποομάδας, γνωμοδότηση της EGTOP
                        
                     
                           10-30 ημέρες
                        
                        
                           Επιστημονική επίβλεψη και οργάνωση των εργασιών της ομάδας εκτός των συνεδριάσεων της ομάδας, ιδίως για την παροχή συμβουλών στην Επιτροπή σχετικά με τον γενικό επιστημονικό σχεδιασμό, με την κινητοποίηση εξωτερικών εμπειρογνωμόνων, με τον καθορισμό των όρων αναφοράς για τις επιστημονικές εκθέσεις, καθώς και με τις συνεδριάσεις της ομάδας και της υποομάδας, και σχετικά με τη διασφάλιση της διαθεσιμότητας υφιστάμενων δεδομένων και επιστημονικής έρευνας, καθώς και για την προετοιμασία και τον συντονισμό της σύστασης και των συνεδριάσεων των υποομάδων, και για την επαφή με άλλα συμβουλευτικά όργανα και εμπλεκόμενα μέρη όσο και με τις υπηρεσίες της Επιτροπής (τόσο με τη Γενική Διεύθυνση Γεωργίας και Αγροτικής Ανάπτυξης όσο και με άλλες Γενικές Διευθύνσεις και το Κοινό Κέντρο Ερευνών)
                        
                     Οι εμπειρογνώμονες που ενεργούν ως εισηγητές για την παροχή επιστημονικών προπαρασκευαστικών εκθέσεων για τις συνεδριάσεις της ομάδας ή της υποομάδας ή για τη σύνταξη της έκθεσης των συνεδριάσεων της ομάδας ή της υποομάδας μετά τις συνεδριάσεις, και ο πρόεδρος για την επιστημονική επίβλεψη και οργάνωση των εργασιών της ομάδας εκτός της ολομέλειας της ομάδας θα λαμβάνουν ποσό 450 ευρώ, με τη μορφή ημερήσιου μοναδιαίου κόστους για κάθε πλήρη εργάσιμη ημέρα.
            
            
               (1)  Στην περίπτωση που η συμμετοχή πραγματοποιείται αποκλειστικά κατά τη διάρκεια ενός πρωινού ή απογεύματος, η αποζημίωση ανέρχεται στο 50 % της αποζημίωσης της πλήρους ημέρας.